《故福建佥宪陈公》
明代·祝允明

日月悬臣道，乾坤辟圣猷。丹青开庙貌，风烈见英庥。

宝历三光合，鸿钧一气流。哲人当上瑞，畿服产南镠。

灵派分妫汭，洪条发太丘。修文登石室，射策步瀛洲。

藩府旬宣重，河阳惠爱稠。推丹置人腹，囊皂达民忧。

岂谓褫鞶带，仍从把铚耰。十年依大岳，一旦起西畴。

再属金闺籍，还乘绣使驺。臣心知不贰，帝德若为酬。

柱砥千回浪，霜飞六月秋。触邪惟豸性，批逆岂龙谋。

范进唐宗典，苏陈陆相筹。缉熙光圣业，取善在旁求。

大学存条目，遗编可绎紬。意诚缘物格，心正乃身修。

利病非无实，安危固有由。愿防多内欲，乞斩佞人头。

一疏朝封入，三言夕抒投。桁杨来孟博，贯索下酂侯。

耄稚爰书没，姬姜织室幽。一家连廿口，五载作孤囚。

白璧尘埃尽，青阳造化周。日华临凤扆，天语出龙楼。

岂独除罗网，重教侍冕旒。玉磨谁可磷，金鍊转难柔。

按辔抨藩国，飞章速转邮。嘉谟应削濞，雅志欲安刘。

天震雷霆怒，霜号草木愁。国书当极典，臣节果何尤。

祗见义为命，不知生可偷。吏持三尺法，人哭一生休。

政化权衡准，恩厖渤澥浮。解维归北阙，迁秩按南州。

地肃山无警，波恬海可游。狐丛斥魈魍，雀角绝哗咻。

叔度来何暮，渊明去莫留。车悬桑梓重，山隐桂枝樛。

箕尾星辰接，龙蛇日月遒。英灵长宇宙，声节岂浮沤。

主际唐虞圣，恩非关比俦。朝廷为世计，章典复公收。

懿德人惟好，群公志并优。学祠崇秩进，营兆谨封修。

载睹专清庙，时闻荐洁羞。浚培知水木，绍述美箕裘。

直道黄扉扁，名篇文梓裒。终天弘劝在，王化正悠悠。

作者简介：祝允明（1460—1527）字希哲，号枝山，因右手有六指，自号“枝指生”，又署枝山老樵、枝指山人等。汉族，长洲（今江苏苏州）人。他家学渊源，能诗文，工书法，特别是其狂草颇受世人赞誉，流传有“唐伯虎的画，祝枝山的字”之说。祝枝山所书写的“六体书诗赋卷”、“草书杜甫诗卷”、“古诗十九首”、“草书唐人诗卷”及“草书诗翰卷”等都是传世墨迹的精品。并与唐寅、文徵明、徐祯卿齐名，明历称其为“吴中四才子”之一。由于与唐寅遭际与共，情性相投，民间流传着两人的种种趣事。